娛圈單打:畀錢同港姐私聊 有冇下文惹遐想
前港姐冠軍楊思琦自從向鼎爺個仔李泳豪派帽後,由人見人愛甜姐兒,變成水性楊花劈腿女,形象一落千丈,香港已無立足之地。不過唔緊要,神州地大物博,思琦妹轉向內地發展做直播,一樣搵到兩餐,養活自己同埋一對寶貝仔女。
思琦妹都好勤力,幾乎晚晚見佢開Live。點知有網民踢爆,思琦妹曾開通付費聊天服務,限時5分鐘單獨聊天,索價1,200蚊人仔!嗱,值唔值見仁見智,但內地網民就唔多Buy,鬧佢收得太貴,好黑心喎。
嘩,用到黑心嚟形容,似乎有啲誇張,但思琦妹貴為港姐冠軍,又曾經係當家花旦,淪落到要收費同人私聊,又真係失格咗啲!唔少網民睇唔過眼,認為思琦妹連私聊都撈,不如搭路返娘家TVB,仲話如果佢同鼎爺搭檔做《鼎爺廚房》,夠晒噱頭。哈,網民又真係幾抵死,但以鼎爺的火爆個性,肯同「前新抱」做節目至奇。
即係咁,思琦妹雖然薄有名氣,45歲生咗兩個依然保養得宜,但喺內地做直播的反應只係一般,同大V冇得比,只係同一般網紅差不多!搵食艱難,難怪要開通私聊服務增加收入。
講真,收費私聊冇話對錯,只要你情我願咪得囉。只係思琦妹面皮薄,被人鬧兩鬧,已關閉私聊功能。其實,女明星同粉絲私聊唔係重點,最令人想入非非嘅係,會唔會有其他下文!不時有女明星自爆被人問價,思琦妹又點可能冇Market呢!講到尾,一個女人仔行走江湖並唔容易,唔知佢個隱形老公,幾時先至會現身,幫手搵吓奶粉錢,減輕老婆負擔?